24MOC-132

Contigo Navarra-Zurekin Nafarroa talde parlamentarioko eledun Carlos Guzmán Pérezek, Parlamentuko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko:

Mozio hau betetzeari buruzko jarraipena Nafarroako Parlamentuko Eskubide Sozialetako, Ekonomia Sozialeko eta Enpleguko Batzordean egitea eskatzen dugu.

Zioen azalpena

Produkzio-, ekonomia- eta gizarte-munduko transformazio handiak, trantsizio digital eta ekologikoek bultzatuak, produktibitatearen igoera handiak eragiten ari dira. Etengabeko igoera horrek enpresa-etekinen igoera dakar berekin. Herrialde batek sortzen duen aberastasuna modu ekitatiboan banatu behar da, gizarte osoaren mesederako izan dadin. Soldatak hobetzea eta lanaldia murriztea produktibitatea eta aberastasuna banatzeko funtsezko moduak dira. Garai berrietara egokitzeko ordua da.

Lanaldia murriztea Espainian ez da soilik behar bat, ezpada justizia sozialeko kontu bat eta elkartasun-mekanismo bat ere, berehala ezarri behar dena. Lanaldiaren legezko azken murrizketa orain dela 40 baino gehiago ezarri zen, astean 40 orduko izatea ezarri zenean. Halere, negoziazio kolektiboari esker zifra hori arian-arian murriztu ahal izan da, halako moduan non hitzarmen kolektiboetan batez beste 28,5 ordukoa izatera iritsi baita. Nolanahi ere, sektore eta enpresa askotan ez da bertan egoteko denbora murriztu, eta horrek lehia desleiala eragiten du, bai eta ondorio negatiboak ere enpleguari begira.

Lanaldia murriztea justizia sozialeko auzia da. Lan-eskubideak eta elkartasun-mekanismo bat ezarri beharra dago langile guztientzat.

Ordu gutxiago lan egiteak eragin positiboa du langileen osasun fisiko eta mentalean. Laneko estresa murrizteak eta denbora librea areagotzeak behar bezala atseden hartzea ahalbidetzen dute. Denbora gehiago izateak ez du soilik ongizate orokorra hobetzen, absentismo-tasak eta gaixotasunagatiko bajak ere murriztea baitakar. Eta, hartara, enpresek ere irabazten dute, kostuei eta lan-jarraitutasunari erreparatuta.

Lanaldia murrizteak ingurumenean ere izan ditzake onurak. Egin diren saio pilotuek erakutsi dutenez, ordu gutxiago lan eginez gero eguneroko joan-etorriak murrizten ahal dira, eta horrek murriztu eginen lituzke negutegi efektuko gasen emisioak eta airearen kutsadura. Lanaldia murriztea genero-berdintasunerako mekanismo bat ere bada.

Laneko eta Ekonomia Sozialeko Ministerioaren eta eragile sozialen arteko negoziazio-prozesua geratuta dago une honetan, patronalak uko egiten diolako akordio bat formalizatzeari.

Enpresa-organizazioek negoziazioa berrabiarazi behar dute, eta akordio baten aldeko apustu egin, lanaldiaren murrizketa hori gauzatu dadin, langileen bizi eta osasun kalitatea hobetuko duten enpresa produktiboagoak sustatuta. Neurri horrek lan-bizitza, soziala, pertsonala eta familiarra hobeki eta ardurakidetzaz kontziliatzea ahalbidetuko du, eta gurean enplegua sortzen eta banatzen lagunduko du. Egungo etekin enpresarialek erakusten dute neurri hori hartzeko unea heldu dela. Lanaldiaren murrizketak kalitatezko enplegua mantentzeko eta sortzeko balioko du.

Gure herriak erabakitasunez egin behar du apustu langile guztien enplegua eta lan-baldintzak hobetzeko helburua duen produkzio-eredu baten alde. Lansari baxuetan eta lanaldi luzeetan oinarritutako ereduak alde batera uzteko ordua da, horiek frogaturik baitute ez dutela balio produktibitaterako eta aberastasuna sortzeko herri osoarentzat.

Erabaki proposamena:

1. Nafarroako Parlamentuak bat egiten du Laneko eta Ekonomia Sozialeko Ministerioak egindako proposamenarekin, asteko lanaldia 37,5 ordukoa izan dadin.
2. Nafarroako Parlamentuak gure herriko eragile sozial guztiak premiatzen ditu konprometi daitezen langile guztien lan-baldintzak eta enplegua hobetzea bilatzen duen produkzio-eredu batekin eta, hortaz, lehenbailehen lor dezaten hiruko akordio bat asteko lanaldia 37,5 ordura arte murrizteko.

Iruñean, 2024ko urriaren 17an

Foru parlamentaria: Carlos Guzmán Pérez